Ouers woedend ná skool Afrikaans afskafGekombineerde Skool Cullinan (Foto: Facebook) Die ouers van Afrikaanse leerders aan die Gekombineerde Skool Cullinan is woedend nadat dié skool se taalbeleid oornag verander het om Afrikaans af te skaf. Die Gautengse departement van onderwys het besluit om Afrikaanse onderrig af te skaf weens die kwynende getal Afrikaanse leerders aan dié skool, sê Steve Mabona, woordvoerder van die departement. Afrikaanse leerders is gevolglik verlede week na ander skole etlike kilometers verder oorgeplaas en ouers moes inderhaas nuwe skoolklere aanskaf. “Dit is ’n Engelse én Afrikaanse skool. Nou skop hulle die Afrikaanse leerders uit,” kla Cindy Smit, ’n Afrikaanse ouer aan die skool. Volgens Mabona is ouers in Oktober verlede jaar van die departement se planne ingelig, nadat daar in dié stadium onderskeidelik net tussen vyf en agt leerders vir grade 2 tot 7 ingeskryf was. Die getal Afrikaanse hoërskoolleerders in die Gekombineerde Skool Cullinan het volgens die departement ook al hoe minder geword met 11 leerders in graad 9, 10 in graad 10 en 12 in graad 11. Daar moes voorsiening vir dié leerders in Afrikaans huistaal en wiskunde gemaak word. “Aangesien ’n laerskoolklas gewoonlik 40 leerders bevat en ’n hoërskoolklas uit 35 leerders bestaan, het die departement die opvoedkundig besliste besluit geneem om hierdie leerders in die Laerskool Rayton (Rayton) en Hoërskool Erasmus (Bronkhorstspruit) te plaas.” Die ouers is verlede Maandag gedurende ’n ouervergadering ingelig dat die departement met sy planne voortgaan en dat leerders vanaf Woensdag by dié skole ingeskryf moet word. Die departement het gevolglik sielkundiges beskikbaar gestel om leerders “geestelik en emosioneel” op die oorplasing voor te berei, sê Mabona. “Dit is baie hartseer. Ons het baie hard baklei vir daardie skool. Baie ouers het al verlede jaar hul kinders uit die skool begin haal, maar ons het net gesê ons gaan bly,” sê Jessica Swart, nog ’n ouer. Volgens Swart is daar aan hulle gesê dat die leerders ses maande het om nuwe skoolklere vir die onderskeie skole aan te skaf. Toe hulle egter Woensdag by die nuwe skool kom, is hulle dadelik klerebank toe gestuur om skoolklere te kry, waarna die ouers gevra is om R2 000 te betaal vir onder meer handboeke, skryfbehoeftes en buitemuurse aktiwiteite by die nuwe skool. “Wat van die nuwe skoolklere en R1 600 wat ek reeds moes betaal vir benodigdhede by Cullinan?” wil Swart weet. Argieffoto (Foto: mromerorta, Pixabay) “Groot kommer oor vervoer” Volgens Mabona stel die departement ’n gratis bus tot leerders se beskikking, wat hulle soggens en smiddae tussen Cullinan en die onderskeie skole sal vervoer. Dit is egter juis hierdie bus wat vir groot kommer sorg, meen Swart. Volgens Swart sal haar kind nie voortaan meer aan buitemuurse aktwiteite kan deelneem nie, aangesien daar net een geleentheid is om smiddae met die bus terug te ry huis toe. Smit en Swart is bekommerd oor die leerders se veiligheid aangesien Laerskool Rayton reeds 13:30 verdaag en die bus leerders eers 15:00 by die skool oplaai. Dit beteken dat hulle reeds sowat anderhalf uur sonder toesig op die skoolterrein moet wag vir die bus om te kom. “Hoe gaan hulle waarborg dat my kind veilig van hier tot by die skool kom en wat as die bus breek? Hoe kom ons kinders dan by die skool?” wil Swart weet. “Ek kan nie my kind self na ’n skool verder weg vervoer nie. Dit is hoekom ons nie ons kinders in die eerste plek uit Cullinan se skool gehaal het nie. Dit is net drie kilometer van my huis af.” “Groot ontwrigting” Albei ouers meen ook dat hul kinders tans verward is en sukkel met die skielike aanpassing ondanks die feit dat al hul skoolmaats nou in Rayton en Bronkhorstspruit skoolgaan. Volgens Swart word haar kind in graad 10 ook nou genoodsaak om van vakke te verander, aangesien sy nuwe skool nie toerisme aanbied nie. Mabona erken dat ouers ongetwyfeld nie almal gelukkig gaan wees met die departement se besluit nie. “Let ook daarop dat sommige ouers gekies het om van Afrikaans na Engels oor te skakel.”